**ÅRSBERETNING**

**2019**

**Retten i Nykøbing Falster**

**Indhold**

[1. Indledning – kort præsentation af retten 3](#_Toc38022476)

[2. Bemærkninger til resultater i 2019 3](#_Toc38022477)

[2.1: Effektivitet (aktivitet og produktivitet) 3](#_Toc38022478)

[2.2: Sagsbehandlingstider (målopfyldelse og gennemsnitlige sagsbehandlingstider) 5](#_Toc38022479)

[2.3: Målopfyldelse for VVV-sager 5](#_Toc38022480)

[2.4: Udvalgte HR-nøgletal (sygefravær og personaleomsætning mv.) 5](#_Toc38022481)

[2.5: Eventuelle andre bemærkninger 6](#_Toc38022482)

[3. Udviklingsinitiativer i 2019 6](#_Toc38022483)

# 1. Indledning – kort præsentation af retten

Retten i Nykøbing F. dækker Lolland, Guldborgsund og Vordingborg Kommune.

Domhuset er beliggende i centrum af Nykøbing F., og vi råder tillige over lokaler i Nakskov, hvor der ugentligt afholdes retsmøder.

Rettens personale har følgende sammensætning:

* 1 retspræsident
* 7 dommere
* Ca. 50 øvrige medarbejdere

Retskredsen har godt 150.000 indbyggere.

# 2. Bemærkninger til resultater i 2019

### 2.1: Effektivitet (aktivitet og produktivitet)

|  |  |  |  |  |  |
| --- | --- | --- | --- | --- | --- |
| **ÅRSNØGLETAL 2019** |   |   |   |   |   |
|  |   |   |   |   |   |   |
| **Retten i Nykøbing F.** |   |   |   |   |   |
|   |  | **2018** | **2019** | **Gnst. BR 2019** | **5. bedste 2019** |  |
| Samlet produktivitet, retten (indeks) |   | 113,4 | 110,3 | 105,1 | 113,4 |   |
| Samlet produktivitet, jurister (indeks) |   | 119,2 | 117,0 | 105,1 | 113,9 |   |
| Samlet produktivitet, kontorfunktionærer (indeks) |   | 107,6 | 104,2 | 107,7 | 117,1 |   |
| Årsværksandel til generel ledelse og administration (pct.) |   | 17,8 | 17,0 | 15,9 |   |   |
| Gnst. sagsbehandlingstid, domsmandssager (dage) |   | 77 | 100 | 156 | 100 |   |
| Gnst. sagsbehandlingstid, hovedforhandlet alm. civil sag (dage) |   | 417 | 420 | 537 | 435 |   |
| Gnst. sagsbehandlingstid, almindelig fogedsag (dage) |   | 75 | 70 | 91 | 62 |   |
| Gnst. sagsbehandlingstid, boudlæg (dage) |   | 37 | 35 | 49 | 41 |   |
| Målopfyldelse, voldssager 37-dages frist (procent) |   | 72,5 | 64,0 | 56,5 | 69,3 |   |
| Målopfyldelse, voldtægtssager 37-dages frist (procent) |   | 85,7 | 92,3 | 59,6 | 88,9 |   |
| Gnst. sygefravær pr. medarbejder (dage pr. år) |   | 6,6 | 13,7 | 10,0 | 8,0 |   |
| Personaleomsætningsprocent (procent) |   | 9,0 | 2,0 | 7,8 |   |   |
| Samlet årsværksforbrug, retten (årsværk) |   | 47,4 | 49,6 | 61,3 |   |   |
| Samlet årsværksforbrug, jurister (årsværk) |   | 12,7 | 13,1 | 17,6 |   |   |
| Samlet årsværksforbrug, kontorfunktionærer (årsværk) |   | 30,5 | 31,4 | 34,3 |   |   |
| Samlet lønsumsforbrug (mio. kr.) |   | 25,1 | 26,5 | 34,2 |   |   |

Som det ses af ovenstående skema, er den samlede produktivitet faldet lidt i forhold til 2018, både for rettens jurister og for kontorfunktionærerne. Samlet set er rettens produktivitet fortsat høj, og retten ligger pænt placeret blandt landets retter. Et forøget sygefravær har haft negativ betydning for sagsafvklingen, ligesom en generel justering af sagsvægtene for domstolene har haft en vis mindre negativ betydning ved opgørelse af den samlede produktivitet. Retten har af saglige og ressourcemæssige grunde generelt tilrettelagt arbejdsfordelingen mellem rettens jurister og kontorfunktionærer således, at kontorpersonalet yder en meget betydelig indsats i forhold til for klargøring og efterbehandling, således at jursiterne i højere grad kan fokusere på at træffe afgørelser, hvilket kan aflæses i den umiddelbart skæve fordeling i effektiviteten mellem de to grupper.

**Aktivitet: Statistik over modtagne sager**

|  |  |  |  |  |  |
| --- | --- | --- | --- | --- | --- |
| Sagstype | **2019** | **2018** | **2017** | **2016** | **2015** |
| Fogedsager | 12.579 | 12.606 | 13.041 | 11.644 | 11.804 |
| Civile sager | 1.290 | 1.156 | 1.182 | 1.237 | 1.300 |
| Straffesager | 7.625 | 8.300 | 6.808 | 6.514 | 6.193 |
| Tvangsauktioner | 1.094 | 1.392 | 843 | 662 | 864 |
| Dødsboer | 2.153 | 2.209 | 2.194 | 2.173 | 2.192 |
| Insolvenser | 569 | 669 | 547 | 560 | 508 |
| Notarial-forretninger | 1.651 | 1.528 | 1.136 | 928 | 917 |

Som det ses af ovenstående skema, har retten i 2019 kun haft mindre udsving i antallet af modtagne sager set i forhold til 2018. Straffesager og tvangsauktioner er de områder, hvor der har været størst ændring, og på disse områder har antallet været faldende. Antallet af notarialforretninger har i de seneste år været stødt stigende.

### 2.2: Sagsbehandlingstider (målopfyldelse og gennemsnitlige sagsbehandlingstider)

Rettens sagsbehandlingstider er fortsat relativt korte, og både på civil-, straffe- og skiftesagsområdet har retten nogle af landets korteste sagsbehandlingstider. På straffesagsområdet er sagsbehandlingstiderne steget en del, hvilket navnlig skyldes vakancer, langtidssygdom blandt rettens jurister og anden sygdom blandt de ansatte.

Retten opfylder på alle områder målsætningerne opstillet af Domstolsstyrelsens bestyrelse.

### 2.3: Målopfyldelse for VVV-sager[[1]](#footnote-1)

Igen i år er målopfyldelsen for behandling af VVV-sagerne (vold, voldtægt og våben) ved embedet overordnet set særdeles tilfredsstillende. Målopfyldelsen er faldet lidt for så vidt angår voldssagerne, men steget lidt for så vidt angår voldtægtssager. Også her har vakancer og langtidssygdom blandt rettens jurister haft negativ betydning.

### 2.4: Udvalgte HR-nøgletal (sygefravær og personaleomsætning mv.)

Antallet af sygedage pr. medarbejder er i 2019 steget til 13,7, hvilket svarer til en fordobling. Sygefraværet var meget lavt i 2018, og stigningen skyldes navnlig flere langtidssygemeldinger. Årsagerne til sygemeldingerne har været meget forskelligartede. Der er ikke noget, som tyder på, at sygemeldingerne har nogen sammenhæng med det psykiske arbejdsmiljø ved retten, der traditionelt har været prioriteret højt på trods af skrappe økonomiske rammer og dermed begrænsede muligheder for at tilpasse antallet af medarbejdere. Et fald i personaleomsætningen fra 9 % til et uhørt lavt niveau i 2019 på 2 % underbygger denne vurdering.

### 2.5: Eventuelle andre bemærkninger

Retten har i 2019 arbejdet med Danmarks Domstoles nye strategi for 2019-2022. Rettens ledelse har deltaget i en workshop om den nye strategi, og i efteråret holdt retten en temadag for alle medarbejdere om strategien. Blandt strategiens 4 mål (brugerfokus, korte sagsbehandlingstider, ensartethed samt kvalitet og effektivitet) blev det valgt at prioritere brugerfokus som det overordnede mål for retten. Brugerfokus skal derfor prioriteres i alle rettens afdelinger – både i sagsbehandlingen og for så vidt angår rettens rammer og faciliteter. Hver af rettens afdelinger skal arbejde med brugerfokus, så prioriteringen giver sig udslag hos brugeren. Konkrete initiativer vil blive iværksat i løbet af 2021.

Retten deltog i Folkemødet på Bornholm, hvor vi gennemførte et rollespil om notarforretninger og orienterede besøgende om retternes arbejde.

I efteråret holdt retten en række informationsmøder for nye domsmænd og nævninger, der med virkning fra den 1. januar 2020 blev udmeldt for en ny 4-årlig periode. På møderne orienterede flere af rettens dommere om indholdet af lægdommernes arbejde, og der blev gennemført rundvisninger i rettens bygninger.

Retten har i løbet af året gennemført en række møder med de professionelle samarbejdspartnere, herunder retskredsens advokater, anklagemyndigheden, Kriminalforsorgen, Storstrøms Fængsel, Familieretshuset og flere andre retter for at styrke samarbejdet omkring en effektiv sagsafvikling på et kvalitetsmæssigt højt niveau.

# 3. Udviklingsinitiativer i 2020

Retten vil i 2020 have fokus på at gennemføre en række initiativer til virkeliggørelse af Danmarks Domstoles strategi for 2019-2022. Rettens handlingsplan for 2020 er udfærdiget således, at der for hver enkelt afdeling er planlagt konkrete initiativer, der skal virkeliggøre målsætningen om brugerfokus.

På tidspunktet for udfærdigelse af nærværende årsberetning er retterne netop genåbnet efter at have været lukket ned i en periode på 6 uger som følge af Corona pandemien. Meget af det planlagte for 2020 vil derfor blive udskudt, idet fokus – for rettens ledelse og øvrige medarbejdere – vil være på at afvikle den sagspukkel, som nedlukningen af domstolene har ført til, i overensstemmelse med de sundhedsfaglige retningslinjer. Vi ser med fortrøstning fremad, men det er i skrivende stund endnu for tidligt at vurdere i hvilket omfang, det vil lykkes. Det er for tiden ikke muligt at afvikle alle sagstyper, navnlig ikke større straffesager, og det må forventes, at de sundhedsmæssige retningslinjer indebærer, at der ikke vil kunne afvikles lige så mange sager som under normale forhold. Desuden må det forventes, at eventuel forøget sygdom blandt rettens aktører, vil kunne få indvirkning på afviklingen af sagerne.

1. Ved en VVV-sag forstås sager, som anklagemyndigheden har markeret som værende en særlig prioriteret voldssag, voldtægtssag eller våbensag. VVV-sagerne er omfattet af en politisk målsætning om, at sagerne skal være løst inden for 37 dage. [↑](#footnote-ref-1)